CELEX: 32012D0482
Language: el
Date: 2012-08-20 00:00:00
Title: 2012/482/ΕΕ: Εκτελεστική απόφαση της Επιτροπής, της 20ής Αυγούστου 2012 , για την τροποποίηση της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα [κοινοποιηθείσα υπό τον αριθμό C(2012) 5753]  Κείμενο που παρουσιάζει ενδιαφέρον για τον ΕΟΧ

22.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 226/5
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 20ής Αυγούστου 2012
   για την τροποποίηση της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα
   [κοινοποιηθείσα υπό τον αριθμό C(2012) 5753]
   (Κείμενο που παρουσιάζει ενδιαφέρον για τον ΕΟΧ)
   (2012/482/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6,
   Εκτιμώντας τα ακόλουθα:
   
               (1)
            
            
               Η απόφαση 2002/994/ΕΚ της Επιτροπής, της 20ής Δεκεμβρίου 2002, σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα (2), εφαρμόζεται σε όλα τα προϊόντα ζωικής προέλευσης που εισάγονται από την Κίνα και προορίζονται για κατανάλωση από τον άνθρωπο ή για ζωοτροφές.
            
         
               (2)
            
            
               Βάσει του άρθρου 3 της εν λόγω απόφασης τα κράτη μέλη πρέπει να επιτρέπουν τις εισαγωγές προϊόντων που απαριθμούνται στο μέρος II του παραρτήματος της εν λόγω απόφασης εφόσον συνοδεύονται από δήλωση της κινεζικής αρμόδιας αρχής με την οποία βεβαιώνεται ότι κάθε παρτίδα έχει υποβληθεί, πριν από την αποστολή, σε χημική δοκιμασία για να εξασφαλιστεί ότι τα σχετικά προϊόντα δεν παρουσιάζουν κίνδυνο για την ανθρώπινη υγεία. Η δοκιμασία αυτή πρέπει να διενεργείται ιδίως με σκοπό να ανιχνεύεται η παρουσία χλωραμφενικόλης και νιτροφουρανίων και των μεταβολιτών τους.
            
         
               (3)
            
            
               Η κινεζική αρμόδια αρχή έχει παράσχει το κατάλληλο σχέδιο επιτήρησης καταλοίπων για το μέλι που προορίζεται για εξαγωγή στην Κοινότητα. Το σχέδιο αυτό έχει εγκριθεί με την απόφαση 2011/163/ΕΕ της Επιτροπής, της 16ης Μαρτίου 2011, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με το άρθρο 29 της οδηγίας 96/23/ΕΚ του Συμβουλίου (3).
            
         
               (4)
            
            
               Το μέλι και ο βασιλικός πολτός περιλαμβάνονται τη στιγμή αυτή στον κατάλογο που παρατίθεται στο μέρος II του παραρτήματος της απόφασης 2002/994/ΕΚ. Η πρόπολη και η γύρη μελισσών είναι προϊόντα που επίσης προέρχονται από τη μελισσοκομία και, δεδομένων των ιδιαιτεροτήτων της διαδικασίας παραγωγής των εν λόγω ζωικών προϊόντων, οι κίνδυνοι για την υγεία των ζώων ή τη δημόσια υγεία που τίθενται από αυτήν είναι ελάχιστοι. Επιπλέον, το σχέδιο επιτήρησης καταλοίπων για το μέλι που υποβλήθηκε από την Κίνα και εγκρίθηκε με την απόφαση 2011/163/ΕΕ προβλέπει κατάλληλες εγγυήσεις ασφαλείας για τα εν λόγω προϊόντα που προορίζονται για εξαγωγή. Συνεπώς, η πρόπολη και η γύρη μελισσών πρέπει να περιληφθούν στον κατάλογο προϊόντων που απαριθμούνται στο μέρος II του παραρτήματος της απόφασης 2002/994/ΕΚ και η εν λόγω απόφαση πρέπει να τροποποιηθεί ανάλογα.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο μέρος II του παραρτήματος της απόφασης 2002/994/ΕΚ προστίθεται η ακόλουθη περίπτωση:
   
               «—
            
            
               πρόπολη και γύρη μελισσών».
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 20 Αυγούστου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 24 της 30.1.1998, σ. 9.
   
      (2)  ΕΕ L 348 της 21.12.2002, σ. 154.
   
      (3)  ΕΕ L 70 της 17.3.2011, σ. 40.